Կարելի՞ է արդյոք 2018-ին պայքարի նույն մեթոդներն ու մարտավարությունը կիրառել, ինչ 1988, 1998, անգամ 2008 թվականներին։ Ի վերջո, քաղաքական պայքարը, հավանաբար ,բոլոր ժամանակներում նույն տրամաբանությունն ու ընթացքն է ունեցել եւ նույն կանոններով է իրականացվել։ Բայց փողոց դուրս գալու, հրապարակներում պայքարելու մեթոդները կարծես այսօր այնքան էլ արդիական չեն։ Եթե 1988-ին Ազատության լեփ-լեցուն հրապարակն օրակարգ էր թելադրում, այժմ այդ հրապարակում մանկական հեծանիվներ ու չմուշկներ են քշում, տատիկներն արեւածաղիկ են վաճառում, մի քիչ ավելի էլիտար «բիզնեսմենները»՝ սուրճ։